Xiyimo xa vuPresidente a xi fambelani na vaxisi vo fana na Mabasa. VuPresidente a hi bya vaxisi. "Kambe sweswo hi swona leswi swi endleke leswaku Vandla ra mina ri hlula eka Nhlawulo wa 1991," ku hlamula Machovhani. "Loko vanhu va hlawule hina, va endle tano hi leswi a va tshemba leswaku xidimokrasi xi ta vuyerisa tiko hinkwaro." Kholani u tikume a ri karhi a tikeriwa swinene hi ku hanya na machangana ya le ka Ximunhwana. A va n'wi nyangatsa hikuva a va nga tivi nchumu hi va-Voltaire na va-Rousseau. A va nga tivi nchumu hi Enlightenment na Civilization. A va phahla swikwembuswathyaka. A va chava mati naswona ava tshamela ku nunhwa minyuku. Yena a a tolovele "xilungu" Leswi maliaari na yona u rhumerile Light le xikolweni xa Parkhurst laha a a dyondza ni valungu. Xikolo xa kona a xi durha swinene. A ku dyondziwa Xinghezi na Xifurwa na tidyondzo ta Mathematics, Phyisical Science na Economics.